text: মঙ্গলবার থেকে চলবে আখাউড়া-কুমিল্লা ও কুমিল্লা-ঢাকা পথের ডেমু ট্রেন, উদ্বোধন করবেন রেলমন্ত্রী - The voice of Brahmanbaria || Local news means the world is
  প্রতিবেদক : মঙ্গলবার আনুষ্ঠানিক উদ্বোধন হতে যাচ্ছে আখাউড়া-কুমিল্লা ও কুমিল্লা-ঢাকা পথের ডেমু ট্রেনর। রেলপথ মন্ত্রী মো. মুজিবুল হক ট্রেনের উদ্বোধন করবেন। তবে আজ ট্রেনটি যাত্রী নিয়ে চলাচল করবেনা। আগামীকাল সকাল ছয়টায় ট্রেনটি কুমিল্লা থেকে ঢাকার উদ্দেশ্যে দুপুর একটায় ঢাকা থেকে কুমিল্লার উদ্দেশ্যে ট্রেনটি ছেড়ে নিয়মিত চলাচল করবে।
  ট্রেনটির উদ্বোধন উপলক্ষে বেলা সাড়ে ১১টায় আখাউড়া রেলওয়ে জংশনের ১নং প্লাট ফরমে সুধী সমাবেশের আয়োজন করা হয়েছে। রেলপথ মন্ত্রনালয়ের ভারপ্রাপ্ত সচিব মো. আবুল কালাম আজাদের সভাপতিত্বে উদ্বোধনী অনুষ্ঠানে প্রধান অতিথি হিসেবে উপস্থিত থাকবেন রেলপথ মন্ত্রী মো. মুজিবুল হক। বিশেষ অতিথি হিসেব উপস্থিত থাকবেন মুক্তিযুদ্ধ বিষয়ক মন্ত্রনালয়ের প্রতিমন্ত্রী ক্যাপ্টেন (অব.) এ বি এম তাজুল ইসলামসহ ব্রাহ্মণবাড়িয়ার বিভিন্ন আসনের সংসদ সদস্যরা।
  এদিকে মন্ত্রীর আগমনকে কেন্দ্র করে ব্রাহ্মণবাড়িয়ার আখাউড়া রেলওয়ে জংশন স্টেশনটি এখন ঝকঝকে তকতকে। গত দু'দিন ধরে চলছে পরিচ্ছন্নতার কাজ। শতাধিক ডিজিটাল ব্যানারের একটিও নেই। এছাড়া অন্য সব কিছুই যেন চলছে নিয়ম করে। কর্মকর্তা-কর্মচারিরা দায়িত্ব পালন করছেন নির্ধারিত পোশাক পড়ে, স্টেশনে ভ্রাম্যমান হকারের আনাগোনা নেই বললেই চলে।
  আখাউড়া রেলওয়ে জংশনের সুপারিনটেনডেন্ট মো. মোতালেব হোসেন জানান, ট্রেনটি আপাতত মোট ১৫টি স্টেশনে যাত্রাবিরতি করবে। আখাউড়া থেকে ঢাকার ভাড়া হবে ৬৫ টাকা ও সর্বনি¤œ ভাড়া ১৫ টাকা। উদ্বোধনের পর ট্রেনটি ঢাকায় চলে যাবে।
  অপরদিকে আখাউড়া-সিলেট পথে আগামী ২২ আগস্ট ডেমু ট্রেন চালু হতে পারে বলে জানিয়েছেন রেলওয়ের উর্ধ্বতন যান্ত্রিক প্রকৌশলী (ঢাকা) তৌফিক আহম্মেদ চৌধুরি। তিনি জানান, অর্থমন্ত্রী আবুল মাল আব্দুল মুহিত ট্রেনটি উদ্বোধন করার কথা রয়েছে।